**7. melléklet a  *1/2020. (I.30.)* önkormányzati rendelethez**

## A belső ellenőrzés rendje

1. Az államháztartásról szóló 2011. évi CXCV. törvény (a továbbiakban Áht.), a végrehajtására kiadott 368/2011. (XII. 31.) Kormányrendelet, továbbá a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban: Ber.) alapján Balatonalmádi Város Önkormányzata és az általa irányított költségvetési szervek és ellátott közfeladatok belső ellenőrzését külső erőforrás bevonásával látja el.
2. A belső ellenőrzési tevékenység független, belső ellenőri nyilvántartásba vett - s ezt évente igazoló - személy foglalkoztatását biztosító külső erőforrás (szervezet) bevonásával kerül ellátásra.
3. A feladatellátás részletes szabályait a Balatonalmádi Város Önkormányzata Belső Ellenőrzési Kézikönyve, Balatonalmádi Közös Önkormányzati Hivatal belső ellenőrzésével kapcsolatos szabályzatai tartalmazzák.
4. A Magyarország helyi önkormányzatairól szóló 2011. évi CLXXXIX. törvény (Mötv.) alapján a jegyző köteles olyan pénzügyi irányítási és ellenőrzési rendszert működtetni, amely biztosítja a helyi önkormányzat rendelkezésére álló források szabályszerű, szabályozott, gazdaságos, hatékony és eredményes felhasználását.
5. Az Áht. 69.§ (2) bekezdés alapján a belső kontrollrendszer – beleértve a belső ellenőrzést – létrehozásáért, működtetéséért és fejlesztésért a költségvetési szerv vezetője felelős az államháztartásért felelős miniszter által közzétett módszertani útmutatók figyelembevételével.
6. A fentiek és az Áht. 70.§ (1) bekezdés alapján a belső ellenőrzés kialakításáról, megfelelő működtetéséről és függetlenségének biztosításáról a jegyző, mint a költségvetési szerv vezetője köteles gondoskodni.
7. A belső ellenőrzés bizonyosságot adó és tanácsadó tevékenység keretében a jogszabályoknak és a belső szabályzatoknak való megfelelést, a tervezést, gazdálkodást, és a közfeladatok ellátását vizsgálva megállapításokat és javaslatokat fogalmaz meg a költségvetési szerv vezetője részére, annak érdekében, hogy az ellenőrzött szerv működését fejlessze és eredményességét növelje.
8. A belső ellenőrzési tevékenység során szabályszerűségi, pénzügyi, rendszer-ellenőrzéseket, teljesítmény-ellenőrzéseket, informatikai ellenőrzéseket kell végezni.
9. A belső ellenőrzés szakmai gyakorlatának nemzetközi normái szerint a belső ellenőrzési tevékenységnek értékelnie kell a vizsgált szervezet irányítását, működését és információs rendszerét fenyegető kockázatokat a pénzügyi és működési adatok megbízhatósága és zártsága, a működési folyamatok hatékonysága és eredményessége, a vagyonvédelem, a törvények, a szabályzatok, irányelvek, eljárások és szerződések betartása területén.
10. A központi jogszabályok, a központi jogharmonizációs és koordinációs feladatkörében az illetékes minisztérium által kiadott Módszertani Útmutatók standardizált módon meghatározzák, valamint segítik a tervezést, a tárgyévre tervezett belső ellenőrzési tevékenységet,
11. A belső ellenőrzés általános stratégiai célja, hogy rendszerszemléletű megközelítéssel, a kockázatkezelési, kontroll- és szervezetirányítási rendszerek módszeres értékelésével, javításával hozzájáruljon az önkormányzat gazdasági programjában meghatározott célkitűzések eléréséhez.
12. Az ellenőrzési feladatok végrehajtásának elsődleges célja:
    1. Balatonalmádi Város Önkormányzata és intézményei zavartalan, szabályszerű működésének támogatása,
    2. A fenti célok elérése érdekében biztosított az eszközökkel és forrásokkal való hatékony gazdálkodás elősegítése, vagyonvédelem.
13. a belső ellenőrök függetlensége.
14. A belső ellenőrzés tevékenységének megszervezése négyéves időszakot magába foglaló stratégiai terv és éves ellenőrzési terv alapján történik*.*
15. A belső ellenőrzés feladattervét kockázatelemzés alapján hajtja végre.
16. A belső ellenőrzés fontos feladata a potenciális hibák megelőzése érdekében az, hogy a megjelenő új, vagy jelentős mértékben módosuló jogszabályok alkalmazásához, egységes végrehajtásához segítséget nyújtson, együttműködve az ellenőrzött költségvetési, valamint egyéb szervezettel.
17. A jogszabályokban, valamint az illetékes miniszter által kibocsátott Módszertani Útmutatóban foglaltak szerint a belső ellenőrzés hangsúlyának folyamatosan át kell helyeződnie a lényegi feladatára, a kockázatokat kezelni hivatott kontroll rendszer értékelésére. A belső ellenőrzésnek bizonyosságot kell nyújtania a szerv vezetőjének az általa kiépített és működtetett pénzügyi irányítási és kontroll rendszerek megfelelőségét illetően.
18. A helyi önkormányzatokra vonatkozó általános hatásköri szabályok szerint a Képviselő-testület hatáskörébe tartozik az éves belső ellenőrzési terv jóváhagyása.
19. Az egyes ellenőrzések lefolytatásának eljárási szabályai a Ber. alapján kerülnek alkalmazásra.
20. Tekintettel arra, hogy a belső ellenőrzés külső szakértő igénybevételével kerül ellátásra, a belső ellenőrzési vezetői feladatok is általa kerülnek ellátásra.
21. A belső ellenőrzés függetlenségét biztosító szervezeti felépítést a Belső ellenőrzési kézikönyv tartalmazza.
22. A belső ellenőrzést végző szerv képviseletében eljáró belső ellenőr, feladatainak maradéktalan ellátása érdekében az ellenőrzött szerv, valamint a szervezeti egység bármely helyiségébe beléphet, számára akadálytalan hozzáférést kell biztosítani valamennyi irathoz, adathoz és informatikai rendszerhez, kérésére az ellenőrzött szerv, valamint a szervezeti egység bármely dolgozója köteles szóban vagy írásban információt szolgáltatni.
23. A belső ellenőrzést végző szerv képviseletében eljáró belső ellenőr az ellenőrzött szervnél, valamint az szervezeti egységnél államtitkot, szolgálati titkot, üzleti titkot tartalmazó iratokba és más dokumentumokba is betekinthet, azokról másolatot, kivonatot kérhet, vagy személyes adatokat kezelhet, a jogszabályokban meghatározott adat- és titokvédelmi előírások betartásával.